Dostál, Ondrej, poslanec NR SR (2018-05-17):
Áno, no tak môžme požiadať ústavnoprávny výbor o výklad toho, čo to znamená, znamená prítomní. Ja tak celkom laicky interpretujem, interpretujem, že slovo prítomní znamená prítomní v sále, nie prítomní v budove, prítomní v meste alebo prítomní v krajine. A možno naozaj keby sa to stalo prvýkrát, tak si to ani všimnem, ale je to prinajmenšom tretíkrát, čo upozorňujem na to, že tu nie je prítomná tretina členov vlády, teda minimálne, minimálne päť z pätnástich členov vlády. A to teda nie je nejaká maximalistická požiadavka, že by sme každý týždeň mali interpelácie a každý týždeň by tu musela byť celá vláda. Za celú schôdzu máme raz interpelácie druhý štvrtok a stačí, aby tu bola prítomná tretina členov vlády. Dobre. Mal by som interpeláciu na troch členov vlády. Na pána premiéra Pellegriniho, ktorý je neprítomný, na pani ministerku vnútra Sakovú, ktorá je tiež, myslím, neprítomná. Vítam pána ministra Žigu. Tak už tu máme tretinu členov vlády. Aj keď radšej by som tu videl pána ministra Kažimíra, ktorý je prítomný, ale nie je prítomný v sále, pretože naňho smeruje, smeruje tá interpelácia tiež. Moja interpelácia sa týka informácií, ktoré súvisia s tlačovou besedou, ktorá sa konala na Úrade vlády Slovenskej republiky v utorok 27. februára 2018 o 14. hodine a 30 minúte. Na tejto tlačovej besede sa zúčastnil vtedajší premiér Robert Fico, vtedajší podpredseda vlády a minister vnútra Robert Kaliňák a ešte stále prezident Policajného zboru Tibor Gašpar, aj vtedy. Témou tlačovej besedy boli podľa pozvánky aktuálne informácie v prípade vraždy Jána Kuciaka a jeho priateľky. V miestnosti konania tlačovej besedy sa v prítomnosti kukláčov nachádzala hotovosť v hodnote jedného milióna eur. Podľa slov vtedajšieho premiéra Roberta Fica vláda rozhodla o vyhlásení odmeny jedného milióna eur pre človeka, ktorý poskytne relevantné informácie, ktoré môžu viesť k odhaleniu, usvedčeniu a odsúdeniu vrahov. Ešte raz, vláda rozhodla o vyhlásení jedného milióna eur pre človeka, ktorý poskytne relevantné informácie, ktoré môžu viesť k odhaleniu, usvedčeniu a odsúdeniu vrahov. Pozeral som sa na internet, na webovej stránke Úradu vlády som nenašiel uznesenie, ktoré by o niečom takomto svedčilo. Nenašiel som ani žiadne rokovanie vlády, ktoré by sa udialo medzi vraždou Jána Kuciaka a Martiny Kušnírovej a tlačovou besedou Roberta Fica, ktoré by sa týmto zaoberalo. Tak preto ako človek zvedavý som podal podľa zákona o slobodnom prístupe k informáciám žiadosť o sprístupnenie niekoľkých informácií, kde som sa pýtal, že akým spôsobom sa to udialo, kto o tom rozhodol, kedy o tom rozhodla vláda, na základe akého právneho predpisu, predpisu o tom rozhodla. A poslal som žiadosť o informácie 2. marca 2018 na Úrad vlády. Úrad vlády posunul, postúpil moju žiadosť o informácie na ministerstvo financií, keďže tvrdil, že tými informáciami nedisponuje a nedisponuje napríklad informáciou, kedy o tom rozhodla vláda. Dobre. Ministerstvo financií, horúci zemiak, čiže žiadosť o informácie postúpilo na Štátnu pokladnicu, keďže tiež tvrdilo, že nedisponuje tými požadovanými informáciami, a Štátna pokladnica odmietla sprístupniť požadované informácie, tvrdiac, že sú chránené bankovým tajomstvom. Čiže napríklad otázka alebo informácia, na základe akého právneho predpisu mohla vláda rozhodnúť o tom, že použije takýmto spôsobom jeden milión eur, je podľa Štátnej pokladnice bankové tajomstvo. Podal som odvolanie, znovu som požiadal inou formou o niektoré z týchto informácií, opäť nastal klasický pingpong, posúvanie žiadosti o informácie. A jediné, čo som sa dozvedel, je, že vlastníkom uvedeného milióna eur je Slovenská republika. Čiže nie ktoré ministerstvo, akým spôsobom sa o tom rozhodlo, tak využívam skutočnosť, že nie som iba občan, ktorý môže podať, podať žiadosť o sprístupnenie informácie, ale som aj poslanec Národnej rady, tak by som to, čo sa chcem dozvedieť, keďže sa to týka činnosti premiéra, aj keď už bývalého, ale tu ide o inštitúciu premiéra, činnosti ministerstva vnútra, opäť nastala tam personálna zmena a nepochybne aj činnosti ministerstva financií, tak na týchto troch členov vlády by som v rámci interpelácie chcel položiť niekoľko, niekoľko otázok. Zaujímalo by ma teda, že či naozaj v prípade tých vystavených bankoviek išlo o skutočné peniaze, alebo, alebo tam boli vystavené len, len atrapy bankoviek. Naozaj by ma zaujímalo, že ktorý štátny orgán je vlastníkom alebo disponentom s predmetnou, s predmetnou hotovosťou, nielen teda informácia, že je to Slovenská republika, lebo asi nie je možné prísť do Národnej banky alebo do banky a povedať, že ja zastupujem Slovenskú republiku, dajte mi milión eur. A potom by ma zaujímalo, že na základe akého právneho predpisu je možné rozhodnúť o tom, že, že niekto, nejaký poverený pracovník zrejme príde do banky a vyberie milión eur v hotovosti na nejakú, tak to bola skôr politická aktivita ako činnosť štátneho orgánu v tom prípade, ale, dobre, berme to, že bolo to na Úrade vlády, boli tam prítomní premiér, minister vnútra, policajný prezident, tak na základe akého právneho predpisu sa toto môže udiať. Potom by ma zaujímalo, že vláda kedy o tom rozhodla, kde, akým spôsobom, ako o tom hlasovala, ako prijala uznesenie, pretože, pretože, pretože naozaj medzi, medzi vraždou Jána Kuciaka a Martiny Kušnírovej a spomínanou tlačovou besedou Roberta Fica, Roberta Kaliňáka a Tibora Gašpara nebolo také zasadnutie vlády podľa mojich informácií, podľa číslovania uznesení, ktoré by sa tým zaoberalo a ktoré by o tom, ktoré by o tom rozhodlo. Zaujíma ma, na základe čoho vláda rozhodla, teda myslím na základe akého právneho, právneho predpisu vláda rozhodla, že dá milión eur na, za použitie informácie, ktoré povedú k odhaleniu, usvedčeniu a odsúdeniu, odsúdeniu vrahov. Ktorý, ktorý právny predpis toto vláde Slovenskej republiky umožňuje, ktorý právny predpis umožňuje vláde Slovenskej republiky, zdôrazňujem slovo vláde, vyplatiť finančnú odmenu za poskytnutie informácií, ktoré môžu viesť k odhaleniu a usvedčeniu a odsúdeniu páchateľa trestného činu? Svoju, svoju interpeláciu adresujem, ako som už povedal, na pána premiéra Pellegriniho, ktorý je tu neprítomný, na pani ministerku vnútra Sakovú, ktorá tiež je tu neprítomná, a pána ministra financií Kažimíra, ktorý je tu, je tu prítomný, a teda predpokladám, že by mu nerobilo problém, keby chcel odpovedať mi na tieto, na tieto otázky, lebo tieto veci sú mu úplne jasné. A teda skončím s poukazom na § 130 ods. 1 zákona o rokovacom poriadku, ktorý, ktorý hovorí v druhej vete, že interpelovaný môže svoju odpoveď predniesť aj ústne v rámci bodu programu schôdze Národnej rady určeného na interpelácie, to je práve tento bod. Čiže veľmi by som uvítal, keby, keby pán minister financií Kažimír odpovedal na tieto, na tieto otázky, a tie pochybnosti, ktoré mám o tom, že pán Fico a pán Kaliňák a pán Gašpar, keď, keď vystupovali na tlačovej besede, nemali nejaký zákonný dôvod na to, ako tam mať ten milión, aby tie pochybnosti rozptýlil. Ale teda zrejme sa tej odpovede nedočkám. Ďakujem za pozornosť.